八月六日寄鄰幾諸君
作者：劉敞
朝代：宋

paragraphs: 謬爲天官屬，得與選事親。
略計三百州，綠衣九千人。
較材迷長短，守法愧因循。
救末知不足，澄源力難伸。
諸君備鄉老，多士競國賓。
鑒形肖止水，播物參洪鈞。
解論皆造微，詳延必逢真。
仰成寛吏責，端本慰吾民。
功則太平始，任非百職倫。
聚精會冠劍，重鑰閟埃塵。
寄重地必禁，問迹疏無因。
風雨何蕭蕭，雞鳴夜將晨。
一日如三月，況兹别累旬。